РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/118-24

24. септембар 2024. године

Б е о г р а д

ЗАПИСНИК

СА 15. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 24. СЕПТЕМБРА 2024. ГОДИНЕ

Седница је почела у 15,30 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Милољуб Албијанић, Дане Станојчић, Александар Југовић, Горан Милић, Стефан Китановић, Бранимир Јовановић, Јелена Милошевић и Војислав Михаиловић.

Седници нису присуствовали чланови Одбора: Снежана Пауновић, Ђорђе Комленски, Бранко Лукић, Мирослав Алексић, Стефан Јањић и Драгана Ракић.

Седници су присуствовали заменици чланова Одбора: Марко Милошевић, заменик Снежане Пауновић, Бојан Торбица заменик Ђоршђа Комленског, Урош Ђокић, заменик Мирослава Алексића, Верица Милановић заменик Стефана Јањића и Срђан Миливојевић, замeник Драгане Ракић.

На предлог председника, Одбор је једногласно утврдио следећи

Д н е в н и р е д:

- усвајање записника са 13. седнице Одбора -

1. Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (03 број 013-2215/24 од 24. септембра 2024. године);

2. Разматрање захтева Милољуба Албијанића, народног посланика, за давање сагласности за обављање допунског рада (21 број: 02-2198/24 од 20. септембра 2024. године).

Пре преласка на рад по утврђеном дневном реду, Одбор је једногласно, без примедаба, усвојио записник са 13. седнице Одбора.

\* \* \*

**Прва тачка дневног реда**: Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини

Председник је упознао чланове Одбора да је достављено Решење Републичке изборне комисије о додели мандата Мирзи Хајдиновићу као и Уверења о избору именованог за народног посланика.

Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверења о избору народног посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је констатовао да је престанком мандата народног посланика Селме Кучевић, изабране са Изборне листе „СДА Санџака - др Сулејман Угљанин SDA Sandžaka - dr. Sulejman Ugljanin“ остало упражњено посланичко место у Народној скупштини, у складу са одредбом члана 131. Закона о избору народних посланика.

Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Решење Републичке изборне комисије и Уверење Мирзе Хајдиновића о избору народног посланика, изабраног са Изборне листе „СДА Санџака -др Сулејман Угљанин SDA Sandžaka - dr. Sulejman Ugljanin“ и утврдио да су подаци о избору народног посланика истоветни са подацима из Решења Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Мирзи Хајдиновићу.

За известиоца Одбора на седници Народне скупштине одређен је Миленко Јованов, председник Одбора.

**ДРУГА ТАЧКА ДНЕВНОГ РЕДА:** Разматрање захтева Милољуба Албијанића, народног посланика, за давање сагласности за обављање допунског рада

Председник је упознао присутне да је Милољуб Албијанић упутио молбу за прибављање сагласности за обављање наставне делатности на Техничком факултету у Чачку, Универзитет у Крагујевцу, по основу уговора о допунском раду; да се у молби се позвао на члан 202. Закона о раду који прописује право запосленог који ради са пуним радним временом код послодавца да може да закључи уговор о допунском раду са другим послодавцем, а највише до једне трећине пуног радног времена.

Одбор је, на предлог председника, већином гласова прихватио захтев и дао сагласност Милољубу Албијанићу за обављање наставне делатности по основу уговора о допунском раду.

\*\*\*

Седница је завршена у 15,37 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов